b'\n_START_ARTICLE_\nManitas de Plata\n_START_SECTION_\nBiografia\n_START_PARAGRAPH_\nRicard Baliardo, fill de Gustave Baliardo i d\'Antoinette Farr\xc3\xa9, havia nascut en un carro a Seta el 1921, el mateix municipi i any que Georges Brassens. A causa dels seus cabells rossos, a la seva comunitat era conegut com a Blum (de Blonde, pronunciat a la catalana). Quan Ricard tenia sis anys el seu pare es va vendre el ruc per comprar-li una guitarra. De ben joves, Brassens i Baliardo van compartir la passi\xc3\xb3 per la guitarra; el primer s\'inclin\xc3\xa0 per la guitarra cl\xc3\xa0ssica i Baliardo, per la flamenca. Vivien molt a prop, per\xc3\xb2 la relaci\xc3\xb3 d\'amistat no va n\xc3\xa9ixer fins que es van fer famosos, cap als anys 1950. El jove Ricardo ben aviat va ser reconegut per les seves "mans de plata" a l\'hora de tocar l\'instrument. Amb el seu germ\xc3\xa0 Hip\xc3\xb2lit, el cos\xc3\xad Josep Reyes i amb el fill gran, Josep, Manero, Baliardo va formar el grup Los Baliardos._NEWLINE_Manitas de Plata va enregistrar el primer \xc3\xa0lbum a la capella d\'Arle. Tot i no saber llegir m\xc3\xbasica, Baliardo va conquerir el m\xc3\xb3n musical. El 1965 va tocar al Carnegie Hall de Nova York amb el seu cos\xc3\xad Josep Reyes. Aqu\xc3\xad va comen\xc3\xa7ar una carrera fulgurant. El 1967 continu\xc3\xa0 enregistrant discos i recorrent el m\xc3\xb3n sencer amb la seva fam\xc3\xadlia i sobretot del seu fill gran, Manero. Va tocar als EUA, a Alemanya, It\xc3\xa0lia, Nova Zelanda, Singapur, Anglaterra, Alg\xc3\xa8ria... Va vendre 93 milions d\'\xc3\xa0lbums a tot el m\xc3\xb3n, amb m\xc3\xa9s de 83 discos diferents, cosa que li permet\xc3\xa9 de mantenir 80 persones._NEWLINE_Finalment, va morir a Montpeller despr\xc3\xa9s d\'una llarga malaltia.\n_START_SECTION_\nVida de fam\xc3\xadlia\n_START_PARAGRAPH_\nManitas de Plata era germ\xc3\xa0 d\'Hip\xc3\xb2lit Baliardo, conegut com el rei de la rumba catalana a Fran\xc3\xa7a. Tot i que oficialment Ricard va estar casat amb Antoinette Maille, se li reconeixen 11 infants i se li atribueix la paternitat d\'una vintena. D\'altra banda, era oncle de Bambo Baliardo, Nino Baliardo, Nanasso Baliardo, Beb\xc3\xa9 Baliardo i de Jean-Pierre Cargol -el Rei-, el nen que protagonitz\xc3\xa0 la pel\xc2\xb7l\xc3\xadcula de Fran\xc3\xa7ois Truffaut L\'infant salvatge. Tamb\xc3\xa9 s\xc3\xb3n fam\xc3\xadlia seva els membres del grup Gipsy Kings, el grup franc\xc3\xa8s m\xc3\xa9s internacional de tots els temps.'